 هاذ المنظومة ديال موازين القوى بين السلطان والزوايا، كنلاحظو أن السمة الغالبة فيها هي “تبعية” الزوايا للسلطان، ولكن هذا ماكايمنعش أنه في أوقات معينة من هاذ العلاقة، كايمكن تكون المواجهة للي يمكن تمشي بعيد... المصالح ديال السلطان أو ديال الزوايا كايمكن ليها تكون مصالح معنوية أو مادية، او ماصلع معنوية للي يمكن ليها تضرْ بمصالح مادية !! سيدي العربي الشرقاوي كان في واحد الوقت قطع ذكر اسم “أمير المؤمنين” في صلاة الجمعة...هاذ المسألة ضرات بالسمعة ديال سيدي محمد بن عبد الرحمان ، وبدات كاتهدًد السلطة الزمنية ديالو وللي كاتتعلًق بواجب دفع الضرائب لخزينة السلطان...فكان طبيعي أن العلاقة بين السلطان وبين الزاوية الشرقاوية تصبح “على كف عفريت”...في هاذ الحالة، سيدي محمد بن عبد الرحمان اضطرْ أنه يقوم بتوبيخ الشيخ العربي الشرقاوي وينبْهو لهاذ الخطأ...والشيخ العربي الشرقاوي اضطرْ أنه يقول: “أن القصد ديالي ماعندوش شي علاقة بعصيان السلطان، بل هو موقف شرعي لأن الناس في وقت النبي عليه السلام ماكانوش كايصليوْ باسم الرسول !!”...الملف تَطْوى، والشيخ دخلْ للصًف ورجع لذكر اسم “أمير المؤمنين” والدعاء ليه أثناء الصلاة في الجوامع... قبل منو، مولاي سليمان للي كان معروف عليه شويا ديال التزمت، سْخن عليه راسو في عام 1811، وعْتانق الوهابية للي كانت منتاشر في الشرق وباقيا حتى لدابا، وحاول أنه يطبقها على المغاربة...وكُتب التأريخ الرسمية، حْتافْظات لينا بالرسالة المشهورة ديالو للي تًقْرات في الجوامع وللي كايعطي فيها الأمر للمغاربة بالتًخلي على المواسم والأضرحة والسماع الصوفي وجْميع الطُقوس ديال الزوايا المغربية...وطبيعي أن قرار بحال هاذا كايمسْ بالمصالح المادية ديال هاذ الزوايا قبل من المصالح المعنوية ديالها، نظرا لحجْمْ الأموال للي كاتتْروًجْ في هاذ المواسم والأضرحة والزيارات وغيرْها...فباستثناء الزاوية التيجانية، جميع الزوايا الأخرى ناضت لمولاي سليمان ورفضات هاذ “الإصلاح الوهابي”، وحَركات ليه القبايل في العروبيات والجْبال، وصْبَح المغرب على حافة حرب أهلية بقواعدْها !! صحيح أن هاذ الحرب للي دْخل فيها مولاي سليمان مع أمازيغ الأطلس المتوسط خاصة، ومعا أمازيغ المغرب عموما، لعبات فيها عوامل أخرى بحال المجاعة للي ضرْبات المغرب بن 19815 و1819، والأوبئة للي نْتاشْرات في ذاك الوقت...ولكن صعيب على الباحث أنه يستثْني مسألة فرض المذهب الوهابي كعامل أساسي في هاذ الحرب...لأن الأزمة الاقتصادية للي عرفْها المغرب آنذاك، مايمكنش نفسسروها غير بقرار “إقفال الحدود” وقطع العلاقات الاقتصادية مع أوربا، بل إن منع المواسيم ضرًات كثير اقتصاد المغاربة خصوصا في البوادي والجبال...والزاوية الدرقاوية للي كانت منتشرة كثير في الأطلس المتوسط ماكانتش غريبة على الثورة المسلحة للي قادها أبو بكر أمهاوش، وللي هْزم فيها السلطان، وجعلو أنه يبدا يفَكًر في التنحي عن العرش وترك السلطة...والنتيجة للي كانت أن السلطة انتاقلات من سلالة مولاي سليمان لسلالة ولد خوه مولاي عبد الرحمان بن هشام...وكان أول قرار خذاه السلطان الجديد عام 1822 هو أنه شرع في مسلسل العدول عن الإصلاح الوهابي والرجوع للوضع السابق للي كاتلعب فيه الزوايا الدور “المُؤسًسي” التقليدي ديالها بجانب السلطان العلوي...دور للي على كل حال كان داخل في منظومة شبه تراتبية كاتخدم السلطان وكاتنتافع منو... 
سلسلة تنفرد بنشرها “كود” “كيفاش السلاطين ديال المغرب كايشوفو “ريوسهوم” وكايشوفو السلطة ديالهوم وكايحميوها؟ المكانة السياسية والدينية للسلطان أمير المؤمنين وخليفة المسسلمين.. منظومة موازين القوى بين السلطان والزوايا ح 87